Norman Florence

Actor a rheolwr theatr o Dde Affrica oedd yn gweithio a byw ym Mhrydain oedd Norman Samuel Fredericksen Florence (3 Ionawr 1933 – 17 Rhagfyr 1996).

Ganwyd yn Nhref y Penrhyn, De Affrica. Mynychodd Prifysgol Tref y Penrhyn ac yno bu'n cwrdd ag Emlyn Williams. Symudodd Florence i Brydain ym 1954 a chafodd ei noddi gan Williams i fynychu'r Central School of Dramatic Art yn Llundain. Wedi iddo raddio, ymddangosodd mewn nifer o ffilmiau a dramâu teledu, ac yn aml chwaraeodd cymeriadau drwg mewn rhaglenni teledu gan gynnwys The Saint, Z Cars, The Avengers, a The Man From UNCLE. Cyfarwyddodd addasiad ffilm o'r ddrama The Swamp Dwellers gan Wole Soyinka a enillodd wobr yng Ngŵyl Ffilm Berlin ym 1966.

Priododd yr actores Rhoda Lewis ym 1960 a chafodd un mab, Peter Florence. Yn y 1970au, canolbwyntiodd Norman ar reoli theatr, gan weithio gyda Sam Wanamaker ar brosiect y Globe. Rheolodd theatrau yn Birmingham, Northampton, ac Ipswich cyn iddo ddod i Gymru i fod yn weinyddwr y cwmni theatr dwyieithog Theatr yr Ymylon. Sefydlodd Norman a Peter y Projects Company, a gomisiynodd a chynhyrchodd teithiau byd-eang o ddramâu a sioeau cerdd gan gynnwys The Pity of War, Portrait of the Artist as a Young Dog a chynhyrchiad cerddorol o ddrama Christopher Fry, The Boy with a Cart.

Ym 1988 sefydlodd Norman, Rhoda a Peter Gŵyl y Gelli, gŵyl lenyddol a gynhelir yn flynyddol hyd heddiw yn y Gelli Gandryll. Bu farw ym Mronllys, Powys.

 Cyfeiriadau 

 Dolen allanol 


Categori:Actorion o Dde Affrica
Categori:Cyfarwyddwyr ffilm o Dde Affrica
Categori:Cyn-fyfyrwyr Prifysgol Tref y Penrhyn
Categori:Genedigaethau 1933
Categori:Gŵyl y Gelli
Categori:Marwolaethau 1996
Categori:Pobl o Dref y Penrhyn
Categori:Pobl o'r Deyrnas Unedig o dras Dde Affricanaidd
Categori:Rheolwyr theatr